钦定古今图书集成/明伦汇编/家范典/第085卷 > 《答妇词》戴复古
## 钦定古今图书集成/明伦汇编/家范典/第085卷 > 《答妇词》戴复古

江山阻且长，矫首乡关隔。空闺泣幼妇，憔悴失颜色。
隐闵《鹳鸣篇》，寄彼西飞翼。剥封览情素，既喜复凄恻。
别时梅始花，伤今食梅实。览古帝王州，结交游侠窟。
千金沽美酒，一饮连十日。春风吹酒醒，始知身是客。
杜宇啼一声，行人泪横臆。衣破谁与纫，发垢孰与栉。
勿谓游子心，而不念家室。新交握臂行，肝胆犹楚越。
丑妇隔江山，千里情弗绝。殷勤挥报章，归计何时决。
今夕知何夕，睹此纤纤月。此月再圆时，门前候归辙。